\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **București** - 30 Martie 2020

**Rapoartele de evaluare realizate în scopul impozitării se pot depune până la data de 30 iunie 2020**

Coroborând textele de lege și alineatele desprinse din **Standardele de evaluare a bunurilor** obligatorii pentru desfășurarea activității de evaluare în România, prezentate în cuprinsul acestui comunicat, și având în vedere că primul termen de plată a impozitelor pe clădiri pentru anul în curs s-a prorogat la 30.06.2020, ANEVAR îi informează pe toți cei implicați în procesul evaluării în scopul impozitării (autorități, evaluatori autorizați, utilizatori ai rapoartelor de evaluare) despre faptul că, drept consecință, și **rapoartele de evaluare se pot depune la Administrațiile locale până la data de 30 iunie 2020**.

**În OUG nr. 29/2020 se prevede**:

* **Art. V** (1) În anul 2020, termenul de 31 martie inclusiv prevăzut la art. 462 alin. (1), art. 467 alin. (1) și la art. 472 alin. (1) din Legea nr.227/2015 privind Codul Fiscal, cu modificările și completările ulterioare, se prorogă până la data de 30 iunie inclusiv.
* (2) În anul 2020, termenul de 31 martie inclusiv prevăzut la art. 462 alin. (2), art. 467 alin. (2) și art. 472 alin. (2) din Legea nr.227/2015 privind Codul Fiscal, cu modificările și completările ulterioare pentru acordarea bonificației stabilită de consiliul local, se prorogă până la data de 30 iunie inclusiv.”

**Potrivit Codului fiscal**:

* **Art. 462** (1) Impozitul pe clădiri se plăteşte anual, în două rate egale, până la datele de 31 martie şi 30 septembrie, inclusiv.
* **Art. 458** (1) Pentru clădirile nerezidenţiale aflate în proprietatea persoanelor fizice, impozitul pe clădiri se calculează prin aplicarea unei cote cuprinse între 0,2-1,3% asupra valorii care poate fi:

a) valoarea rezultată dintr-un raport de evaluare întocmit de un evaluator autorizat în ultimii 5 ani anteriori anului de referinţă, **depus la organul fiscal local până la primul termen de plată din anul de referinţă**;

* **Art. 460** (6) Valoarea impozabilă a clădirii se actualizează o dată la 3 ani pe baza unui raport de evaluare a clădirii întocmit de un evaluator autorizat în conformitate cu standardele de evaluare a bunurilor aflate în vigoare la data evaluării, **depus la organul fiscal local până la primul termen de plată din anul de referinţă**.

**Conform pct. 38 din GEV 500**:

* 38. Evaluatorul are obligația să predea raportul de evaluare referitor la valoarea impozabilă, **înainte de data stabilită de Codul fiscal pentru plata primei tranșe a impozitului pe clădiri datorat pe anul în curs**.

În concluzie, ANEVAR este la dipoziția membrilor săi, a autorităților și a utilizatorilor acestui tip de rapoarte de evaluare, cu tot suportul logistic și anunță că **Baza de Informații Fiscale (BIF) este disponibilă înregistrării rapoartelor de evaluare** pe toată această perioadă.

 **Despre ANEVAR:**

Asociația Națională a Evaluatorilor Autorizați din România are drept scop organizarea, coordonarea și autorizarea exercitării profesiei de evaluator autorizat în România, reprezentarea și protejarea intereselor profesionale ale membrilor săi, asigurarea exercitării independente a profesiei de evaluator autorizat cu respectarea deontologiei profesionale și a unui înalt nivel de calificare profesională, precum și promovarea standardelor, metodelor și tehnicilor de evaluare în activitatea evaluatorilor autorizați. **ANEVAR** reprezintă aproximativ **4100 de membri titulari** persoane fizice şi peste **540 de companii** care deţin calitatea de membri corporativi.

Asociaţia este membru al Consiliului pentru Standarde Internaţionale de Evaluare (**IVSC**), al Grupului European de Asociaţii de Evaluatori ([**TEGoVA**](http://www.tegova.org/)), al Asociaţiei Mondiale a Organizaţiilor de Evaluatori (**WAVO**), al Institutului Internațional al Evaluatorilor de Business (**iiBV**), și membru al International Ethics Standards Coalition (**IESC**). Asociația a stabilit relaţii de cooperare şi cu alte organizaţii profesionale de profil din SUA şi Europa.

 **Contact:**

Raluca Slicaru, Manager Comunicare ANEVAR

Tel: 0722 53 44 90

Email: raluca.slicaru@anevar.ro

Website: [www.anevar.ro](http://www.anevar.ro)